DA Den Europæiske Unions Tidende C 115/69

Regionsudvalgets resolution om Kommissionens arbejdsprogram og Regionsudvalgets prioriteter for 2006

(2006/C 115/15)

REGIONSUDVALGET HAR —

under henvisning til Kommissionens arbejdsprogram for 2006 »Unlocking Europe's full potential« (KOM(2005) 531 endelig),

under henvisning til Strategiske mål 2005-2009 (KOM(2005) 12 endelig),

under henvisning til Det flerårige strategiske program fra De seks Formandskaber for perioden 2004-2006,

under henvisning til Kommissionens meddelelse »Kommissionens bidrag til tænkepausen og tiden derefter: Plan D for demokrati, dialog og debat« (KOM(2005) 494 endelig),

under henvisning til Protokol om samarbejdsformer mellem Europa-Kommissionen og Regionsudvalget (DI CdR 81/2001 rev. 2),

under henvisning til Regionsudvalgets resolution om revitalisering af Lissabon-strategien (CdR 518/2004),

under henvisning til Regionsudvalgets resolution om fremtiden for de finansielle overslag for 2007-2013 (CdR 203/2005)

og ud fra følgende betragtninger:

De regionale myndigheder har ansvaret for gennemførelsen af en stor del af EU's politikker;

EU-politikkernes demokratiske legitimitet vil vinde meget ved, at de regionale myndigheder bidrager til fastlæggelsen af EU's prioriteter;

Regionsudvalget fastlægger sine prioriteter for de næste fire år i februar 2006 ved indledningen af sin fjerde mandatperiode (2006-2010) —

på sin 62. plenarforsamling den 16.-17. november 2005 (mødet den 17. november) vedtaget følgende resolution:

Regionsudvalget

FINANSIELLE OVERSLAG

anser det for afgørende, at der under det britiske formandskab opstilles ambitiøse finansielle overslag, så EU bliver i stand til at opfylde sit mandat og få større opbakning blandt borgerne til at gå videre med reformerne, skabe større europæisk merværdi i de fælles politikker for samhørighed og på landbrugsområdet og afstikke kursen for virkeligt fælles politikker for forskning og innovation;

TÆNKEPAUSEN

gentager, at det ligger det meget på sinde, at der gøres fremskridt i udarbejdelsen af forfatningstraktaten, som vil sikre en bedre forvaltning på europæisk plan gennem de store forbedringer, den vil bidrage med i forhold til de nuværende traktater, mht. arbejdsgang, forenkling og gennemskuelighed i EU;

henstiller til Kommissionen, at den tager hensyn til Regionsudvalgets forslag til en køreplan for en decentraliseret debat i løbet af tænkepausen om EU's målsætning, merværdi, grundlæggende værdier og politikker, som med udgangspunkt i nærhedsprincippet bør afholdes i Europas byer og regioner;

opfordrer Kommissionen til at anlægge en ambitiøs, beslutsom og frem for alt decentraliseret tilgang til iværksættelsen af Plan D og dens fremtidige informations- og kommunikationspolitik for at vinde borgernes opbakning til det europæiske projekt;

er indstillet på at løfte sit ansvar over for de regionale og lokale myndigheder og den lokale og regionale presse, som er uomgængelige mellemled i kommunikationen med borgerne. Anmoder følgelig — for at kunne bidrage effektivt til tænkepausen — om, at der stilles flere finansielle midler til dets rådighed;

STYREFORMER I EU

bifalder Kommissionens overbevisning om, at EU kun kan nå sine mål, hvis dets institutioner, nationale, regionale og lokale myndigheder samt borgerne selv bidrager hertil i fællesskab. Ønsker, at dette partnerskab om udarbejdelsen og gennemførelsen af EU's politikker især udmøntes i:

— en vurdering af, hvorledes målrettede trepartskontrakter og –aftaler kan bidrage til relancering af Lissabon-strategien;

— en systematisk høring af lokale og regionale myndigheder i den tidlige fase af EU's lovgivningsproces, uafhængigt af udviklingen i forfatningstraktatens ratificeringsproces;

— en fortsat systematisering af den nye metode til konsekvensanalyse af Kommissionens vigtigste lovgivningsinitiativer og inddragelse af Regionsudvalget i konsekvensanalysemetoden;

— at der indføjes et afsnit om regionale anliggender i de nationale handlingsplaner om forenkling af lovgivningen;

— særlig opmærksomhed på EU-lovgivningens indvirkning på de lokale og regionale myndigheders planlægning;

bifalder, at Kommissionen har til hensigt at intensivere processen for høring om og konsekvensanalyse af lovgivning i tråd med målet om at opnå bedre lovgivning. På baggrund af den fælles handelspolitiks mulige konsekvenser for regionerne og kommunerne opfordres Kommissionen til også at høre Regionsudvalget om handelspolitiske initiativer, navnlig ved udarbejdelse af anbefalinger til forhandlingsmandater i forbindelse med internationale handelsaftaler. Regionsudvalget henviser her til, at den vinaftale Kommissionen har indgået med USA, rammer vinregionerne hårdt og afviser derfor aftalen;

opfordrer derfor Kommissionen til at gøre det lettere for Regionsudvalget at bidrage mere aktivt på et tidligt stadium i EU's indsats gennem sonderende udtalelser om fremtidige EU-politikker og om deres indvirkning på de lokale og regionale myndigheder samt gennem rapporter om den lokale og regionale effekt af visse direktiver;

understreger i forbindelse med Kommissionens bestræbelser for at kodificere og omarbejde lovforslag, at »bedre lovgivning« ikke udelukkende bør være ensbetydende med »mindre lovgivning«. Enhver tilbagetrækning af lovforslag fra Kommissionens side bør være begrundet i en vurdering af lovforslagets merværdi for EU;

FREMGANG

bekræfter, at det er overbevist om, at Lissabon-strategiens tre søjler på det økonomiske, sociale og miljømæssige områder bør tillægges lige stor vægt;

opfordrer Kommissionen til at tage hensyn til den store rolle, som de lokale og regionale myndigheder spiller for opnåelsen af større vækst og beskæftigelse i EU i forbindelse med revisionen og gennemførelsen af de integrerede retningslinier for vækst og beskæftigelse;

mener, at samhørighed og konkurrenceevne er to mål, som gensidigt forstærker hinanden, og som hører sammen: ved at mobilisere underudnyttet lokalt potentiale og kapital kan konkurrenceevnen i et område forbedres, hvilket vil bidrage positivt til målene om regional balance og samhørighed. Regionsudvalget støtter endvidere ideen om, at konkurrenceevnen afhænger af et velfungerende indre marked og understreger, at grænseregioner kræver særlig opmærksomhed;

mener, at de forvaltningstrukturer i medlemsstaterne, der er relevante for opnåelsen af Lissabon-målene, bør tilpasses for at skabe en mere direkte og tættere sammenhæng mellem strukturfondsstøtte og Lissabon-strategien;

støtter fuldt ud Kommissionens vurdering af, at globalisering er en realitet, som må tackles for at genskabe dynamisk vækst og kvalitetsbeskæftigelse i Europa især gennem foregribelse og opfølgning af globaliseringsrelateret omstrukturering;

opfordrer Kommissionen til fortsat at fjerne hindringerne for borgernes mobilitet samt tilskynde borgerne til at udnytte mulighederne i hele EU som et væsentligt element i en dynamisk økonomi;

erkender, at almen og faglig uddannelse er hovedforudsætninger for opfyldelsen af Lissabon-målene og for inddragelsen af alle europæiske borgere i det videnbaserede samfund. I denne forbindelse bifalder Regionsudvalget, at Kommissionen vil fokusere på anerkendelse af kvalifikationer samt tilskynde til mobilitet og fremme af en iværksætterkultur;

tillægger det stor betydning, at der sigtes mod et regionalt baseret og socialt afbalanceret informationssamfund, hvor det sikres, at borgerne har mulighed for at tilegne sig de færdigheder, de har brug for for at kunne leve og arbejde i denne nye digitale tidsalder. Regionsudvalget har bidraget og vil fortsat bidrage positivt til udviklingen af lokale og regionale e-forvaltningstjenester og understreger, at lokale og regionale foranstaltninger er den mest effektive og resultatorienterede fremgangsmåde;

er enigt med Kommissionen i, at det er nødvendigt at opbygge de transeuropæiske net med udgangspunkt i vækstinitiativet og i den forbindelse sikre, at omfattende supplerende ressourcer modsvares af nye tiltag til forbedring af nettets funktion og koordination;

mener, at de transeuropæiske net i transport-, telekommunikations- og energisektoren er af afgørende betydning for, at den europæiske økonomi kan udfolde sit fulde potentiale, og for at forbinde det udvidede Europa og forbedre den regionale samhørighed;

SOLIDARITET

støtter bestræbelserne på at koncentrere indsatsen om en passende programplanlægning af den nye generation af strukturfonde, men minder i denne forbindelse om de administrative og økonomiske konsekvenser for de lokale og regionale myndigheder af den manglende enighed om de finansielle overslag;

følger med særlig opmærksomhed iværksættelsen af målsætningen om »europæisk territorialt samarbejde«, bl.a. hvad angår definitionen af støtteberettigede områder, forenklingen af de administrative procedurer og disse aktioners sammenhæng med de strategiske retningslinjer;

henstiller kraftigt, at de fremtidige programmer, der finansieres af strukturfondene, koncentrerer sig om problemer som byfornyelse, social armod, særlige boligforanstaltninger, økonomisk omstrukturering og offentlig transport, hvilket især berører storbyområder; erkender dog betydningen af alle EU's regioner og vigtigheden af at sikre en balance mellem by og land i fremtidige programmer;

opfordrer medlemsstaterne og de lokale myndigheder til målrettet at anvende ESF-midlerne til at støtte byområder ramt af vold. Opfordrer Kommissionen til at sikre, at URBAN-initiativet og dets mål forbliver under strukturfondene;

støtter kraftigt de særlige muligheder i det nye juridiske instrument »Europæisk gruppe for grænseoverskridende samarbejde« for at skabe samarbejdsinitiativer mellem lokale og regionale myndigheder og påpeger vigtigheden af ikke at pålægge for vidtgående overvågningsprocedurerne i opstartsfasen af EGGS. Udvalget har nedsat en platform af lokale og regionale samarbejdspartnere for at følge vedtagelsesproceduren og oprettelsen af de første EGGS;

bekræfter nødvendigheden af at opretholde et multifunktionelt landbrug i samtlige EU's regioner, idet landdistrikterne dækker 90 % af Fællesskabets territorium, og udtrykker tilfredshed med, at reformen af den fælles landbrugspolitik fortsættes inden for de sektorer, som endnu ikke har været genstand for reform. Understreger i denne forbindelse, at man bør benytte lejligheden til nye reformer for at finde nye muligheder for at kompensere for naturgivne handicap, som især rammer landbrugsvirksomhed, og finde incitamenter, der kan fremme driften af større arealer og mere generelt deres økonomiske udvikling;

finder det uomgængeligt nødvendigt at videreføre bestræbelserne på området tjenesteydelser af almen interesse, som er af strategisk betydning for de regionale og lokale myndigheder. Understreger især behovet for en horisontal og tværsektoriel referenceramme på EU-plan for at kunne fastlægge omfanget af de tjenesteydelser af almen interesse, der ikke skal underlægges konkurrencereglerne. I den sammenhæng vil det i 2006 med særlig interesse følge meddelelsen om almennyttige tjenesteydelser inden for sundhedssektoren;

minder om den politiske, økonomiske og sociale udfordring, de demografiske ændringer stiller de regionale og lokale myndigheder i Europa over for. Disse ændringer bør være en tilskyndelse til at agere på alle områder af det offentlige liv, eftersom vore samfunds bæredygtighed står og falder med foregribelsen af disse ændringer. Opfordrer derfor Kommissionen til i løbet af året 2006 at følge konkret op på grønbogen om demografiske ændringer;

ser med tilfredshed på Kommissionens initiativ til at udvikle en ny strategi for sundhed og sikkerhed på arbejdspladsen, hvilket vil sætte EU i stand til at fastlægge en mere sammenhængende ramme på dette område. Understreger behovet for at inddrage de regionale og lokale myndigheder effektivt, især når det drejer sig om at fastlægge sundhedsindikatorer og kommende benchmarking;

understreger vigtigheden af lige muligheder, hvor de lokale og regionale myndigheder har en central betydning, specielt på grund af deres rolle som en væsentlig arbejdsgiver samt deres ansvar som leverandører af varer og tjenester. I denne sammenhæng ser det frem til Europa-Kommissionens meddelelse om en ligestillingsstrategi;

hilser forslaget om at gøre 2008 til et år med tværkulturel dialog velkommen og gentager sit standpunkt at respekt for kulturel og sproglig mangfoldighed et af de grundlæggende principper i den europæiske integrationsproces, hvor der ikke er tale om at udjævne forskelligheder eller skabe ensartede identiteter, men derimod at skabe et snævrere samarbejde og større forståelse mellem Europas folk;

er enigt med Kommissionen i, at bekæmpelse af klimaændringen er en af de største fremtidige udfordringer, som skal imødegås med en pakke af foranstaltninger i et samarbejde mellem alle regeringsniveauer og i partnerskab med den private sektor, sundheds-, fællesskabs- og uddannelsesgrupper samt energibesparende organisationer;

opfordrer Kommissionen til i sin handlingsplan at medtage flere foranstaltninger, der er rettet mod energileverandørerne og energidistributionsindustrien, og foreslår økonomisk tilskyndelse til energibesparende foranstaltninger — især til fordel for anvendelsen af vedvarende energikilder — og accept af statsstøtte til miljøinnovationsforanstaltninger og produktivitetsgevinster med henblik på større energieffektivitet, som kan skabe innovation, der gør Europa mere konkurrencedygtig og tilvejebringer en bæredygtig og sikker energiforsyning;

understreger behovet for at skabe en dynamisk søfartssektor baseret på bæredygtig udvikling samtidig med, at man fuldt ud anerkender det bidrag, som de lokale og regionale myndigheder yder til forvaltningen af havets ressourcer, og at dette indgår i EU's nye politik;

SIKKERHED

støtter iværksættelsen af de ti prioriteter i Haag-programmet for de kommende fem år, som er et bevis på, at man er opsat på at styrke EU som et område for frihed, sikkerhed og retfærdighed, og opfordrer Kommissionen til at udarbejde en særlig handlingsplan for de lokale og regionale myndigheder, således at den lokale og regionale dimension integreres bedre i Fællesskabets indsats;

bakker Kommissionen op i sin kamp mod organiseret kriminalitet og terrorisme og gentager sit forslag om at skabe et europæisk observatorium for sikkerhed i byerne, med repræsentanter for de lokale og regionale myndigheder i medlemsstaterne, som kan tilvejebringe nyttige oplysninger med henblik på udformningen af politikker, fremme og koordinering af forskningsbestræbelser, indsamlingen, systematiseringen og behandlingen af sikkerhedsdata, bl.a. ved at udbrede eksempler på god praksis og gennem skabelsen af regionale og lokale partnerskaber;

gentager sine henstillinger om at anvende strukturfondene til at støtte og udvikle instrumenter til realiseringen af området med frihed, sikkerhed og retfærdighed og opfordrer Kommissionen til som led i de nye finansielle overslag at føre de i den tredje samhørighedsrapport indeholdte retningslinjerne på dette område ud i praksis;

mener, at transportsystemets sikkerhed er et primært mål for transportoperatørerne og de vigtigste interessenter, som f.eks. de offentlige myndigheder og passagererne, og de seneste terroristangreb i London og Madrid er en kraftig påmindelse om behovet for, at man i større grad fokuserer på transportsystemernes sikkerhed i hele EU;

opfordrer Kommissionen til at formulere og vedtage grænseoverskridende operationer med grænseregionernes aktive deltagelse samt forbedre koordineringen mellem den nye solidaritetsfond og strukturfondene og foreslår at øge koordineringen af de fælles civilbeskyttelsesmekanismer ved, at man i alle risikozoner skaber regionale civilbeskyttelsescentre, som skal indsamle oplysninger, forestå overvågningen og skabe et system for tidlig varsling;

EUROPA SOM GLOBAL PARTNER

vil fortsætte sine bestræbelser på at etablere en tværkulturel politisk dialog mellem repræsentanterne for de lokale og regionale myndigheder i medlemsstaterne og i kandidatlandene og potentielle kandidatlande. Anser det i denne forbindelse for ønskeligt, at der oprettes et fælles rådgivende udvalg med Tyrkiet og gentager sin opfordring til Kommissionen om hurtigst muligt at foreslå en praktisk løsning på det manglende juridiske grundlag for skabelsen af et blandet rådgivende udvalg i henhold til stabiliserings- og associeringsaftalen med Kroatien og Vestbalkan;

opfordrer Kommissionen til i snævert samarbejde med de lokale myndigheder og civilsamfundet at fremme og støtte informationskampagner om udvidelsesprocessen på lokalt og regionalt plan såvel i medlemsstaterne som i kandidatlandene og de potentielle kandidatlande;

støtter udbygningen af naboskabspolitikken gennem nye handlingsplaner. Opfordrer Kommissionen til at tage hensyn til det grænseoverskridende og tværregionale samarbejdes betydning i denne forbindelse og anmoder om at få indflydelse på disses udarbejdelse, iværksættelse og evaluering;

fornyer sit engagement til fordel for en styrkelse af euro-middelhavspartnerskabet samt sit krav om foranstaltninger, der i højere grad inddrager de lokale og regionale myndigheder, og opfordrer til, at der skabes et nyt forum inden for rammerne af euro-middelhavsinstitutionerne, som dels skal fremme det territoriale og decentrale samarbejde og dels fremme partnerskabet og formuleringen af praktiske programmer for hele middelhavsområdet;

beklager, at man fortsat i høj grad underkender de lokale og regionale myndigheders bidrag til EU's udviklingspolitik, og henstiller derfor, at man på ny overvejer det decentrale samarbejdes plads i erkendelse af, at de lokale og regionale myndigheder tillige med andre aktører sidder inde med viden og erfaring, som kan bidrage til en global tilgang til bekæmpelsen af fattigdommen i verden og til bestræbelserne på at gennemføre De Forenede Nationers millennium-mål;

pålægger sin formand at fremsende denne resolution til Europa-Kommissionen, Europa-Parlamentet, Rådet, samt det østrigske og finske formandskab.